****

**INFORME–PROPOSTA: APROVACIÓ DE LA CONVOCATÒRIA I LES BASES ESPECÍFIQUES PER A LA CONCESSIÓ DE SUBVENCIONS A LA RESTAURACIÓ I REMODELACIÓ DEL PATRIMONI CULTURAL PEL PERÍODE JUNY 2025 – DESEMBRE 2026.**

El Ple de la Diputació de Lleida, en sessió ordinària celebrada el 19 de maig de 2022, va aprovar inicialment la modificació de les Bases generals reguladores de l’atorgament de subvencions de la Diputació de Lleida i dels seus organismes autònoms reformulant les Bases aprovades pel Ple de 15 d’octubre de 2020. I, d’acord amb el que es disposa en l’article 49.c) de la Llei 7/1985, de 2 d’abril, reguladora de les bases de règim local. D’aquesta aprovació definitiva se n’ha deixat constància mitjançant resolució de la Presidència de la Diputació número 1937, de 15 de juliol de 2022.

La base 1a, Objecte, de les vigents Bases generals reguladores de l’atorgament de subvencions de la Diputació de Lleida i dels seus organismes autònoms disposa que: “*per a cada una de les línies d’ajuts, s’establiran unes bases específiques que desenvoluparan i complementaran les previsions d’aquestes normes*”.

La base 11a, Convocatòria i Bases específiques, de les Bases generals reguladores de l’atorgament de subvencions de la Diputació de Lleida i dels seus organismes autònoms disposa que: “*Per a totes les subvencions que s'hagin de concedir mitjançant concurrència competitiva, i amb l'objecte de dotar d'una major concreció el marc normatiu aplicable a un procediment, s'han d'elaborar les corresponents bases específiques, d'acord amb allò que preveu l'article 23.2.a) de la LGS, les quals s'han d'aprovar conjuntament amb la convocatòria de subvencions, sempre que no s’oposin a allò que estigui regulat amb caràcter general dins aquestes Bases generals o dins les pròpies Bases d’execució del pressupost de la Diputació de Lleida*.”

En aquest cas, s’entén que la naturalesa de la seva aprovació és la d’un acte administratiu amb pluralitat de destinataris i no la d’una disposició general, donat que no té vocació de permanència en l’ordenament jurídic.

Aquesta base 11a també preveu que el procediment per a la concessió de subvencions s’iniciarà amb l’aprovació i posterior publicació de la convocatòria, que ha de contenir com a mínim, entre altres:

* *Indicació del butlletí oficial on s’han publicat les bases especifiques, excepte en el cas que s’aprovin i es publiquin conjuntament amb la convocatòria.*

En el mateix sentit, l’article 23 de la Llei 38/2003, de 17 de novembre, general de subvencions, especifica que la iniciació d’ofici es realitzarà mitjançant la convocatòria, que desenvoluparà el procediment per la concessió de les subvencions.

L’article 23.2.a) indica que la convocatòria haurà d’incorporar la indicació de la disposició que estableix, en el seu cas, les bases reguladores i del diari oficial en el que estigui publicada, excepte que en atenció a la seva especificitat aquestes s’incloguin a la pròpia convocatòria.

Atès que s’ha de tramitat el preceptiu expedient de retenció de crèdit per l’import màxim que es preveu atorgar en atenció als crèdits disponibles segons disposa l’article 58 del Reial Decret 887/2006, de 21 de juliol pel qual s'aprova el Reglament de la Llei general de subvencions.

Per donar compliment a la Llei 38/2003, de 17 de novembre, General de Subvencions (LGS), el Real Decret 887/2006, de 21 de juliol, pel que s’aprova el Reglament de la Llei General de Subvencions (RLGS) i les Bases generals reguladores de l’atorgament de subvencions de la Diputació de Lleida i els seus organismes autònoms aprovades per acord de Ple de data 19 de maig de 2022 (BOP número 159 de 19 d’agost de 2022), l’Institut d’Estudis Ilerdencs incorporarà al Pla estratègic de subvencions, anualitat 2024 aquesta línia de subvencions a ens locals per a la restauració i remodelació de béns mobles i immobles del patrimoni cultural de les terres de Lleida.

Serà preceptiu l’informe d’Intervenció de fiscalització de l’expedient d’acord amb el Reial Decret 424/2017, de 28 d’abril, pel qual es regula el règim jurídic del control intern de les entitats del Sector Públic Local i de l’Acord de fiscalització i intervenció limitada prèvia aprovat pel Ple de la Diputació de Lleida de 17 de juny de 2021.

L’òrgan competent per aprovar aquesta Convocatòria és el Consell Rector de l’Organisme Autònom de l’Institut d’Estudis Ilerdencs, a l’empara d’allò previst a l’article 9 dels seus Estatuts en concordança amb les Bases d’Execució del Pressupost de la Diputació de Lleida.

En consideració a tot l’exposat i de conformitat amb la legislació vigent, es posa en consideració de la Secretaria General i de la Intervenció provincial de la Diputació de Lleida per a l’emissió del seu informe, l'adopció dels següents acords:

**Primer**.- Aprovar la Convocatòria i les Bases per a la concessió de subvencions, mitjançant el procediment de concurrència competitiva, a ens locals per a la restauració i remodelació de béns mobles i immobles del patrimoni cultural de les terres de Lleida, pel període comprès entre l’1 de juny de 2025 i el 31 de desembre de 2026, el contingut de la qual es transcriu a continuació del acords.

**Segon**.- Autoritzar la despesa per un import total de 2.500.000 € amb càrrec a les aplicacions pressupostàries 2024 070 336 7620002– Subv. Ajunt. Inver. Rest. i remodel. Patrimoni Cultural i 2024 070 336 7680002 - Subv. EMD inver. rest. i remodel. patrimoni cultural, del Pressupost de l’Institut d’Estudis Ilerdencs de la Diputació de Lleida per a l’any 2024. que es distribuirà de la següent manera:

|  |  |  |
| --- | --- | --- |
| **Anualitat Pressupost** | **Aplicació Pressupostària** | **Import** |
| 2024 | 070 336 7620002 - Subv. Ajunt. Inver. Rest. i remodel. Patrimoni Cultural | 2.250.000 € |
| 2024 | 070 336 7680002 - Subv. EMD inver. rest. i remodel. patrimoni cultural | 250.000 € |
|  | **TOTAL PRESSUPOST ANY 2024** | **2.500.000 €** |

Les aplicacions pressupostàries referides ho són del Pressupost de l’Institut d’Estudis Ilerdencs de la Diputació de Lleida per a l’any 2024.

La concessió de les subvencions quedarà condicionada a l’existència de crèdit adequat

i suficient en el moment de la resolució de la concessió.

**Tercer.**- Aprovar l’extracte de les presents Bases-convocatòria (annex) i disposar la seva publicació al Butlletí Oficial de la Província de Lleida a traves de la Base de Dades Nacional de Subvencions (BDNS) i al Tauler d’anuncis de la seu electrònica de l’Institut d’Estudis Ilerdencs de la Diputació de Lleida.

Així mateix, es publicarà al Portal de Transparència de la Diputació de Lleida, en compliment del que es disposa a l’article 8.1. g) de la Llei 19/2014, de 29 de desembre, de transparència, accés a la informació pública i bon govern.

**Quart**. Contra el present acord, que és definitiu en via administrativa, es pot interposar alternativament:

* Recurs de reposició potestatiu davant l’òrgan que ha dictat aquest acte en el termini d’un mes, comptador a partir del dia següent a la seva publicació, d’acord amb el que estableix l’article 124 de la Llei 39/2015 d’1 d’octubre, del procediment administratiu comú de les administracions públiques.
* Recurs contenciós administratiu, davant del Jutjat del Contenciós administratiu de la ciutat de Lleida, en el termini de dos mesos, comptadors a partir del dia següent a la seva publicació, d’acord amb els articles 8.1,25.1 i 46.1 de la Llei 29/1998, reguladora de la jurisdicció contenciosa administrativa. Si s’opta per interposar el recurs de reposició potestatiu, no podrà interposar-se recurs contenciós administratiu fins que aquell sigui resolt expressament, o s’hagi produït la seva desestimació presumpta, en el termini d’un mes, a comptar des de la data de la seva interposició sense que s’hagi notificat la seva resolució, d’acord amb l’article 123.2 i 124.2 de la Llei 39/2015 d’1 d’octubre, del procediment administratiu comú de les administracions públiques.

No obstant això es podrà interposar el recurs que considerin adient.

**Cinquè**. Notificar l’acord al Servei d’Intervenció provincial de la Diputació de Lleida.

Les determinacions bàsiques de la Convocatòria-bases són les següents:

**CONVOCATÒRIA-BASES ESPECÍFIQUES PER A LA CONCESSIÓ DE SUBVENCIONS A ENS LOCALS PER A LA RESTAURACIÓ I REMODELACIÓ DEL PATRIMONI CULTURAL PEL PERÍODE JUNY 2025 – DESEMBRE 2026.**

# Article 1. Indicació de l’aprovació de les Bases Reguladores i diari oficial on s’han publicat

1. El Ple de la Corporació, en sessió ordinària celebrada el dia 19 de maig de 2022, va aprovar inicialment la modificació de les Bases generals reguladores de l’atorgament de subvencions de la Diputació de Lleida i dels seus organismes autònoms reformulant les Bases aprovades pel Ple de 15 d’octubre de 2020, als efectes d’incorporar la possibilitat de poder tramitar Bases-Convocatòria conjuntament, sempre que aquestes bases no tinguin la vocació de incorporar-se a la normativa pròpia de la Diputació de Lleida , sinó que tinguin una aplicació temporal limitada i tinguin com a objecte concretar el marc normatiu aplicable a un procediment concret de concessió d´una subvenció.

Aquestes Bases es van aprovar definitivament i es va deixar constància mitjançant la seva publicació al BOP número 159 de 19 d’agost de 2022.

1. La present convocatòria incorpora les bases que contenen les regulacions particulars del procediment de concessió, d’acord amb la possibilitat prevista a l’article 23.2.a) LGS.

# Article 2. Objecte i finalitat

L’objecte d’aquesta convocatòria i bases és regular la concessió de la línia de subvencions a ens locals, destinades a la restauració i remodelació de béns mobles i immobles del patrimoni cultural de les terres de Lleida.

Són objecte de subvenció els béns de titularitat pública o privada, si bé en aquest darrer cas caldrà que hi hagi un conveni o acord de cessió d’ús a un ens públic i que estiguin afectats a l'ús general o al servei públic, així com aquells als quals una llei atorga expressament el caràcter demanial.

La finalitat de la línia és la preservació del patrimoni cultural de les terres de Lleida, ajudant als ens locals a protegir-lo de la degradació per tal que aquests béns mobles i immobles estiguin disponibles per a futures generacions.

# Article 3. Despeses subvencionables

Es podran subvencionar obres de remodelació, restauració, rehabilitació, reforma, millora, adequació, conservació i consolidació de béns culturals mobles i del patrimoni documental i bibliogràfic, així com també de béns immobles del patrimoni cultural o conjunts històrics que tinguin un interès històric i artístic, paleontològic i arqueològic, arquitectònic i/o industrial.

# Article 4. Dotació econòmica de la línia de subvencions i determinació de l’aplicació pressupostària

L’import total de la convocatòria és de 2.500.000 €, amb càrrec a les aplicacions pressupostàries 2024 070 336 7620002– Subv. Ajunt. Inver. Rest. i remodel. Patrimoni Cultural i 2024 070 336 7680002 - Subv. EMD inver. rest. i remodel. patrimoni cultural, del Pressupost de l’Institut d’Estudis Ilerdencs de la Diputació de Lleida per a l’any 2024.

Es distribuirà de la següent manera:

|  |  |  |
| --- | --- | --- |
| **Anualitat Pressupost** | **Aplicació Pressupostària** | **Import** |
| 2024 | 070 336 7620002 - Subv. Ajunt. Inver. Rest. i remodel. Patrimoni Cultural | 2.250.000 € |
| 2024 | 070 336 7680002 - Subv. EMD inver. rest. i remodel. patrimoni cultural | 250.000 € |
|  | **TOTAL PRESSUPOST ANY 2024** | **2.500.000 €** |

La concessió de les subvencions quedarà condicionada a l’existència de crèdit adequat

i suficient en el moment de la resolució de la concessió.

# Article 5. Procediment d’atorgament i tipus de convocatòria

Les subvencions que s’atorguin d’acord amb aquesta convocatòria i bases ho seran de conformitat amb el procediment de concurrència competitiva.

# Article 6. Beneficiaris

Podran sol·licitar subvencions:

1. Els ajuntaments i els seus organismes autònoms i altres institucions públiques del territori de les comarques de Lleida.
2. Les entitats locals menors del territori de les comarques de Lleida.

Els beneficiaris sol·licitants han de ser propietaris, titulars d'altres drets reals, o posseïdores d'un bé cultural moble o d'un bé immoble del patrimoni cultural català en què s'integrin els elements arqueològics i artístics objecte de la sol·licitud, i que es proposi per a una actuació de conservació-restauració.

En cas que els beneficiaris no siguin propietaris, han de disposar del conveni o acord de cessió d’ús que acrediti l'autorització de la propietat del bé per dur a terme l'actuació, si és preceptiva d'acord amb la normativa aplicable.

No podran ser beneficiàries d’aquesta línia de subvencions les institucions amb les quals existeixi un conveni específic que regula aquesta matèria.

# Article 7. Import de les subvencions

L’import de cada subvenció es determinarà segons els criteris de valoració establerts a l’article 15.

L’import de cada subvenció no pot superar el 90 % del cost total de l’actuació. S’estableix un mínim del cost de l’actuació de 10.000,00 € (IVA exclòs).

S’estableix com a subvenció una quantia mínima de 5.000,00 € i una màxima de 50.000,00 €.

En cap cas la subvenció atorgada podrà ser superior a l’import sol·licitat pel beneficiari.

Aquesta quantitat s’entendrà com un import cert i sense referència a un percentatge o fracció del cost total de l’activitat, respectant, en tot cas, els límits percentuals respecte del cost de l'actuació i els límits màxims per àmbits fixats en aquest article.

# Article 8. Termini execució

Les actuacions per a les quals s’hagi obtingut subvenció s’executaran entre l’1 de juny del 2025 i el 31 de desembre de 2026.

En tots els casos, aquest termini és improrrogable.

# Article 9. Compatibilitat de les subvencions

Les subvencions atorgades en el marc d’aquest programa són compatibles amb l’obtenció de qualsevol subvenció destinada a la mateixa actuació atorgada per la Diputació de Lleida i els seus organismes autònoms, a excepció de l’IEI, i per altres administracions públiques.

No obstant això, en cap cas la subvenció atorgada, per si mateixa o conjuntament amb altres ajuts o subvencions públiques, no podrà ser superior al cost total de l’actuació.

# Article 10. Aprovació i publicació de la convocatòria

La convocatòria es publicarà al Butlletí Oficial de la Província de Lleida en forma d’extracte, a través de la Base de Dades Nacional de Subvencions, que publicarà el seu text íntegre al Sistema Nacional de Publicitat de Subvencions, d’acord amb el que estableix l’article 20.8 de la Llei 38/2003, de 17 de novembre, general de subvencions i al tauler d’anuncis de la seu electrònica de l’Institut d’Estudis Ilerdencs de la Diputació de Lleida.

# Article 11. Presentació de sol·licituds

La sol·licitud de subvenció es farà per mitjà de formulari adreçat a la Presidència de l’Institut d'Estudis Ilerdencs (IEI) de la Diputació de Lleida, d’acord amb el model que es troba dins el Catàleg de tràmits de la Seu electrònica de l’IEI (<https://convocatoriarestauracioiei.diputaciolleida.cat/>), que haurà de ser emplenat electrònicament.

Aquest formulari de sol·licitud i la documentació que s’hi hagi d’adjuntar s’haurà de presentar a través del Catàleg de tràmits de la Seu Electrònica de l’IEI al següent enllaç: (<https://convocatoriarestauracioiei.diputaciolleida.cat/>).

Els documents que acompanyaran a la sol·licitud s’incorporaran a una única tramesa.

Tots els documents que requereixin signatura hauran d’incorporar una signatura electrònica generada a partir d’un certificat electrònic que identifiqui al signant, ja sigui com a persona o en exercici del seu càrrec, d’acord amb el que es recull en el decret de la Presidència de la Diputació de Lleida 4625/2018, de 29 d’octubre, de Política de signatura electrònica de la Diputació de Lleida i dels seus organismes dependents. (<https://seuelectronica.diputaciolleida.cat/normativamilloradaanuncipublic/categories> ).

La documentació a aportar és:

1. Document genèric de sol·licitud de l’ajut que facilitarà l’IEI, en què es farà constar, entre altres extrems:
2. Previsió del calendari d’execució de l’activitat i del seu finançament.
3. Declaració responsable que no hi ha cap causa de prohibició per rebre la subvenció i que compleix tots els requisits per ser beneficiari exigits a l’article 13 de la Llei 38/2003, de 17 de novembre, general de subvencions.
4. Declaració responsable que accepta les presents normes, les Bases generals per a l’atorgament de subvencions de la Diputació de Lleida i els seus organismes autònoms, la subvenció que si li pugui atorgar, així com les condicions que se’n derivin, en cas que li sigui concedida.
5. Declaració responsable d’estar al corrent del compliment de les obligacions tributàries i de la Seguretat Social i es compromet expressament a mantenir el compliment d’aquest requisit durant el període inherent al reconeixement del dret al cobrament de la subvenció.
6. Declaració responsable d’estar al corrent del compliment de les seves obligacions financeres amb la Diputació de Lleida i no és deutor amb la mateixa per cap resolució de procedència de reintegrament i es compromet expressament a mantenir el compliment d’aquest requisit durant el període inherent al reconeixement del dret al cobrament de la subvenció.
7. Declaració responsable que no ha estat objecte de de sancions administratives fermes ni de sentències fermes condemnatòries i que compleix per tant amb l’establert a l’article 11.1 de la Llei 17/2015 de 21 de juliol, d’igualtat efectiva de dones i homes.”
8. Autorització perquè des de l’IEI es puguin sol·licitar, per mitjans telemàtics, les certificacions d’estar al corrent de les obligacions tributàries i amb la Seguretat Social.
9. El compromís a facilitar tota la informació que li sigui requerida per la Diputació de Lleida i la Sindicatura de Comptes de Catalunya.
10. La sol·licitud anirà acompanyada de la documentació següent:
11. Projecte tècnic, o projecte reduït, signat pel tècnic competent amb el nivell de documentació necessària en funció de la quantia de les obres i que en tot cas ha de ser suficient per definir, valorar i executar les obres que comprengui. També es podrà presentar un pressupost detallat, signat pel contractista, acompanyat d’una memòria explicativa de l’objectiu i finalitat de l’obra.
12. Reportatge fotogràfic de l'actuació a realitzar.
13. Conveni o acord de cessió d’ús en cas que el sol·licitant de la subvenció no sigui el titular de l’immoble sobre el qual es vol fer l’actuació.
14. Aportar pla de restauració de l’actuació, (si s’escau)
15. Aportar certificat de béns declarats com a BCIN, BCIL o bé catalogat.
16. Certificat nombre d’habitants.
17. En cas de tenir nuclis agregats, un certificat acreditant el nombre de nuclis reconeguts per l’INE.

Només s’atorgarà una subvenció per beneficiari i en la sol·licitud sols es pot referenciar a un únic equipament o bé. Si es presenta més d’una sol·licitud únicament es tindrà en compte la que decideixi la Comissió de valoració. Si es dona concurrència de sol·licituds entre un ens local i un organisme que en depengui, únicament es tindrà en compte la de l’ens local.

Aquells municipis que tinguin nuclis agregats de població podran presentar un màxim de dues sol·licituds, sempre que corresponguin a nuclis diferents.

En cas que la documentació presentada sigui incorrecta o incompleta, l’Institut d’Estudis Ilerdencs sol·licitarà que s’esmeni o completi durant un període de 10 dies hàbils, advertint que, d’incomplir-ne el termini establert, s’arxivarà d’ofici l’expedient sense cap tràmit posterior.

# Article 12. Termini de presentació de sol·licituds

El termini de presentació de sol·licituds serà de 25 dies naturals, a comptar de l’endemà de la publicació de l’extracte de la convocatòria al *Butlletí Oficial de la Província de Lleida*. S’estableix que el termini de presentació del formulari de sol·licitud, junt amb els annexos corresponents, comença a les 9.00 hores del primer dia d’inici de termini i finalitza a les 13.00 hores de l’últim dia de termini.

En el supòsit d'interrupció per circumstàncies accidentals del funcionament de la Seu, i

sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, indicant-li els registres presencials on es pot presentar la documentació alternativament i informant dels efectes d'aquesta interrupció del funcionament en el còmput dels terminis. A més, si escau per raó de la matèria, se li ha de proporcionar un accés directe a les subseus electròniques corresponents. No obstant, quan no sigui tècnicament possible que la persona usuària accedeixi a visualitzar el missatge esmentat i es tracti de tràmits que s'han de fer obligatòriament per mitjans telemàtics, si es produeix una interrupció no planificada en el funcionament dels sistemes electrònics durant l'últim dia establert per a la realització del tràmit corresponent, aquest es podrà dur a terme durant els tres dies hàbils consecutius.

# Article 13. Instrucció de l’expedient

L'ordenació i instrucció dels expedients es durà a terme per part del Servei de Gestió Econòmica-Administrativa de l’IEI, que serà l’òrgan instructor.

Una comissió valorarà les sol·licituds i elaborarà un acta on es concretarà el resultat de l’avaluació efectuada que haurà d’expressar la llista de beneficiaris proposats per a l’atorgament de la subvenció, la seva valoració i la quantia, així com la relació dels sol·licitants exclosos, amb indicació de la causa d’exclusió.

L’òrgan instructor, a la vista de l’expedient i de l’acta/informe de la Comissió de valoració, formularà la proposta de resolució de concessió de la convocatòria de les subvencions, degudament motivada que elevarà a l’òrgan concedent.

Finalitzada la instrucció, el Consell Rector de l’IEI dictarà la resolució de la convocatòria mitjançant resolució motivada.

# Article 14. Comissió de valoració

La Comissió de valoració estarà formada per:

* La Vicepresidència o persona en qui delegui, que actuarà com a president/a.
* La Direcció de l’IEI.
* El/La cap de Servei de Gestió Econòmica-Administrativa.
* Personal tècnic expert del Serveis tècnics de la Diputació de Lleida.
* Personal tècnic expert del Servei de patrimoni de Diputació de Lleida.
* El/La cap de la Secció de Difusió Exterior de l’IEI, que actuarà com a secretari/a.

La comissió podrà ser assessorada per personal tècnic quan s’escaigui.

# Article 15. Criteris de valoració per a l’atorgament de les subvencions

La Comissió valorarà les sol·licituds en base als criteris següents i sobre un màxim de 100 punts repartits de la manera següent:

1. Criteris tècnics de la intervenció a dur a terme: fins a 70 punts
2. La viabilitat econòmica, entesa com la proporcionalitat entre el projecte proposat, el cost de l’actuació i les seves vies de finançament: fins a 30 punts.

A. Els criteris tècnics de la intervenció a dur a terme permeten obtenir una puntuació de fins a 70 punts distribuïts de la següent manera:

|  |  |
| --- | --- |
| Criteris | Puntuació màxima (70) |
| (1) Urgència i necessitat que aconsellin prioritzar la intervenció | 40 |
| (2) Valor patrimonial  | 20 |
| (3) Categorització del bé com a BCIN, BCIL, POUM, col·lecció | 5 |
| (4) Existència d’un pla de restauració i continuïtat d’actuacions previstes en plans de restauració | 5 |
| TOTAL | **70 PUNTS** |

1. Es valoraran els condicionants que, degut a la urgència i gravetat dels deterioraments que afectin als béns, aconsellin prioritzar la intervenció.
2. Es consideren els béns amb valor emblemàtic, històric, artístic, únics.
3. Es valorarà la categorització dels béns com a bé cultural d’interès nacional (BCIN), bé cultural d’interès local (BCIL), bé inclòs en el Pla d’ordenació urbanística municipal (POUM) i en el cas de béns mobles declarats d’interès nacional singularment o com a col·lecció.
4. Es valorarà l’existència d’un pla de restauració que desenvolupi un anàlisis detallat de l’estat inicial, descripció de la intervenció, estudi dels efectes que causarà tant al bé, com al territori, habitants i impactes ambientals, així com la periodització de l’execució en fases, obres i/o anys.

També es prioritzarà la continuació de les intervencions subvencionades per l’IEI en anualitats anteriors que, atenent el pla de restauració, requereixin d’un període d’execució que comprengui més d’una anualitat.

B. El criteri de viabilitat econòmica, entesa com la proporcionalitat entre el projecte proposat, el cost de l’actuació i les seves vies de finançament.

També es tindrà en compte el nombre d’habitants valorant així que l’actuació aporti valor a territoris preferentment de menor població mitjançant elements poc coneguts amb valors històrics i/o arquitectònic.

El conjunt d’aquests criteris permetrà obtenir fins a 30 punts.

A l’hora de fer la valoració es respectarà la corresponent dotació pressupostària i es tindran en compte el nombre de sol·licituds presentades en la convocatòria i els límits establertsen aquesta convocatòria i bases específiques.

La comissió podrà aplicar un criteri de correcció amb la finalitat d’ajustar la proposta d’atorgament a la quantia pressupostària disponible. Quedaran excloses d’aquesta correcció les sol·licituds que un cop aplicats els criteris de valoració no arribin als límits fixats a l’article 7.

# Article 16. Termini de resolució i notificació de les sol·licituds

El termini màxim per a resoldre i notificar la resolució del procediment d’atorgament serà de sis mesos a comptar des de la data d’acabament del termini de presentació de les sol·licituds.

La resolució es notificarà de manera individualitzada a tots els beneficiaris i també als peticionaris la sol·licitud dels quals s’hagi denegat.

El venciment del termini abans indicat, sense que s’hagi dictat ni notificat una resolució expressa, produirà efectes desestimatoris de la sol·licitud d’atorgament de la subvenció.

# Article 17. Contingut i règim jurídic de la resolució de concessió de les subvencions

El Consell Rector de l’IEI és l’òrgan competent per resoldre el procediment d’atorgament de subvencions.

L’acord del Consell Rector esmentarà, obligatòriament, les dades següents:

* Identificació del beneficiari.
* Identificació de l’actuació que es vol dur a terme.
* Cost de l’actuació a subvencionar.
* Crèdit pressupostari al qual s’imputa la subvenció
* Import de la subvenció atorgada.
* Percentatge de subvenció respecte el cost de l’actuació a subvencionar.

També indicarà la desestimació/denegació expressa de la resta de sol·licituds.

Contra l’acord de concessió, que posa fi a la via administrativa, es podrà interposar recurs contenciós administratiu davant del Jutjat del Contenciós administratiu de la ciutat de Lleida, en el termini de dos mesos a comptar des del dia següent a la recepció d’aquesta notificació, d’acord amb els articles 8.1,25.1 i 46.1 de la Llei 29/1998, reguladora de la jurisdicció contenciosa administrativa.

Alternativament i de forma potestativa, es pot interposar recurs de reposició davant el mateix òrgan que l’ha dictat, en el termini d’un mes a comptar des del dia següent al de la recepció d’aquesta notificació, d’acord amb el que estableix l’article 124 de la Llei 39/2015 d’1 d’octubre, del procediment administratiu comú de les administracions públiques.

# Article 18. Afectació de la subvenció en els supòsits d’adquisició i obres de béns inventariables

Els béns restaran afectats a la destinació determinada en l’acord d’atorgament de la subvenció pel termini de cinc anys en els casos de béns susceptibles de ser inscrits en registres públics o dos anys en la resta de béns.

En el cas dels béns susceptibles de ser inscrits en un registre públic, aquesta circumstància s’ha de fer constar en l’escriptura així com l’import de la subvenció concedida, i aquests aspectes han de ser objecte d’inscripció en el registre públic corresponent.

Pel que fa a l’incompliment de l’obligació, donarà lloc a l’inici de l’expedient de reintegrament de la subvenció en els termes previstos per l’apartat quatre de l’article 31 de la Llei General de Subvencions.

No s’entendrà incompleta l’obligació si la venda, canvi de destinació o gravamen del bé es fa amb el compliment dels requisits establerts en l’apartat cinquè de l’article 31 de la disposició abans indicada.

# Article 19. Publicació dels acords de concessió de les subvencions

Les subvencions atorgades en la convocatòria es comunicaran a la Base de Dades Nacional de Subvencions com a Sistema Nacional de Publicitat de Subvencions, donant compliment al principi de publicitat que esta previst als articles 18 i 20 de la Llei 38/2003, de 17 de novembre, General de Subvencions i l’article 4 de la Resolució, de 10 desembre de 2015, de la Intervenció General de l’Estat, per la qual es regula el procés de registre i publicació de les convocatòries de subvencions i ajudes al Sistema Nacional de Publicitat de Subvencions.

Així mateix, es donarà publicitat de les subvencions atorgades al Portal de Transparència de la Diputació de Lleida, a la seu electrònica i/o a la pàgina web de l’IEI, en els termes previstos a la Llei 19/2014, de 29 de desembre, de transparència, accés a la informació pública i bon govern.

La concurrència als processos de concessió de subvencions implicarà l’autorització tàcita de consentiment inequívoc al tractament de dades de caràcter personal i a la seva publicació, en els termes establerts a la legislació vigent sobre protecció de dades de caràcter personal.

# Article 20. Obligacions dels beneficiaris

En atenció al caràcter de la subvenció dels ajuts que s’atorguen, els beneficiaris assumeixen les obligacions següents:

1. Executar les activitats objecte de l’ajut concedit.
2. Justificar la realització de l’activitat i el compliment de la finalitat prevista en l’acord d’atorgament.
3. Sotmetre’s a les actuacions de comprovació i control financer de la Diputació i altres entitats de control competents amb el compromís d’aportar la documentació que sigui requerida.
4. Disposar dels llibres comptables, registres diligenciats i qualsevulla altra documentació en funció de la legislació sectorial que li sigui d’aplicació.
5. Conservar els documents justificatius de l’aplicació dels fons rebuts, amb la finalitat de facilitar les actuacions de comprovació i control.
6. Fer constar la participació econòmica de la Diputació o de l’Organisme Autònom corresponent en les accions de publicitat de les actuacions objecte d’ajut en els termes previstos en les presents normes i els acords d’atorgament.
7. Comunicar, amb anterioritat a la justificació, l’obtenció d’altres ajuts o recursos que financin la mateixa actuació.

1. Acreditar el compliment de les obligacions tributàries i amb la Seguretat Social,

amb les obligacions financeres amb la Diputació de Lleida i no ser deutor amb la

mateixa per cap resolució de procedència de reintegrament per alguna de les

dues formes següents:

• De forma preferent, amb la presentació de la DECLARACIÓ RESPONSABLE d’estar al corrent del compliment de les obligacions tributàries i amb la Seguretat Social i de les seves obligacions financeres amb la Diputació de Lleida i no és deutor amb la mateixa per cap resolució de procedència de reintegrament i es compromet expressament a mantenir el compliment d’aquests requisits durant el període inherent al reconeixement del dret al cobrament de la subvenció.

• No obstant això, el beneficiari també podrà optar per acreditar aquest compliment adjuntant les certificacions d’estar al corrent de les seves obligacions amb l’Agència Tributària i amb la Seguretat Social expedides per l’òrgan competent. Un cop expedides les certificacions tindran validesa durant el termini de sis mesos a comptar des de la data d’expedició.

Qualsevol de les dues formes d’acreditació s’efectuen sens perjudici de les facultats i obligacions de comprovació i control que corresponen a la Diputació de Lleida, d’acord amb l’art. 22 del Reglament de la Llei General de Subvencions (RD 887/2006).

1. Procedir al reintegrament dels fons rebuts en els supòsits previstos per l’article 37 de la Llei general de subvencions.
2. Adequar l’activitat subvencionada als principis ètics i a les regles de conducta que permetin assegurar el compliment dels principis d’igualtat, d’objectivitat i de transparència i, en particular, s’obliga a:
3. Facilitar la informació establerta per la Llei 19/2014, de 29 de desembre, de transparència, accés a la informació publica i bon govern i qualsevol d’altra que li sigui requerida d’acord amb la normativa vigent.
4. Comunicar a la Diputació de Lleida les possibles situacions de conflicte d’interessos o d’altres anàlogues de les que tingui coneixement que afectin, directa o indirectament, a la subvenció concedida i puguin posar en risc l’interès públic.
5. Abstenir-se de realitzar, fomentar, proposar o promoure qualsevol mena de practica corrupta que afecti o pugui afectar la relació subvencional en els termes previstos en el Codi Penal vigent en cada moment.
6. Així mateix, haurà d’assumir les obligacions derivades de la condició de beneficiari establertes a l’article 11.1 de la Llei 17/2015, del 21 de juliol, d'igualtat efectiva de dones i homes relatives a la declaració responsable del fet de no haver estat mai objecte de sancions administratives fermes ni de sentències fermes condemnatòries per haver exercit o tolerat pràctiques laborals considerades discriminatòries per raó de sexe o gènere

# Article 21. Forma d’acceptació

Una vegada comunicada la concessió de l’ajuda, si en el termini d’un mes a comptar a partir de l’endemà de la notificació de la resolució, el beneficiari no manifesta el contrari, s’entendrà acceptada la subvenció, així com les condicions generals i específiques fixades que hi siguin d’aplicació.

# Article 22. Termini de justificació

La justificació de la realització es podrà formalitzar des de l’acabament de l’actuació subvencionada i fins al 31/03/2027.

En tots els casos, aquest termini és improrrogable.

# Article 23. Justificació de l’execució de l’actuació: import a justificar

La despesa subvencionable a justificar serà la que es determini com a cost de l’actuació en l’acord d’atorgament i segons pressupost presentat amb la sol·licitud.

Si executada l’actuació, el seu cost definitiu és inferior al que es va determinar en l’acord d’atorgament, el beneficiari, en el moment de presentar la justificació, podrà sol·licitar la reducció del cost de l’actuació i el manteniment íntegre de la subvenció, tot respectant l’article 7 d’aquestes bases. En cas que l’import de la subvenció resultant superi el límit establert en aquest l’article 7, el beneficiari haurà de sol·licitar la reducció que resulti d’aplicar el percentatge màxim respecte del cost definitiu de l’actuació.

# Article 24. Justificació de l'execució de l'actuació: documentació

La base 24a, Justificació de l’execució de l’actuació, les Bases generals reguladores de l’atorgament de subvencions de la Diputació de Lleida i dels seus organismes autònoms disposa que, si es preveu a les Bases Reguladores o a l’acord d’atorgament en les subvencions que s’atorguin per una quantia igual o inferior a 50.000,00 € per a despesa per a inversions, serà d’aplicació el compte justificatiu simplificat.

D’acord a l’esmentat anteriorment per a les subvencions atorgades per una quantia igual o inferior a 50.000,00 euros, per justificar la despesa, caldrà presentar el compte justificatiu simplificat, segons el model normalitzat que es troba a la seu electrònica de l’Institut d’Estudis Ilerdencs de la Diputació de Lleida a l’enllaç: <https://justificaciorestauracioiei.diputaciolleida.cat>

Aquest formulari de justificació i la documentació que s’hi hagi d’adjuntar s’haurà de presentar a través del Catàleg de tràmits de la Seu electrònica de l’Institut d’Estudis Ilerdencs de la Diputació de Lleida al següent enllaç: *(*<https://justificaciorestauracioiei.diputaciolleida.cat> ).

El compte justificatiu haurà d’anar signat mitjançant signatura electrònica generada a partir d’un certificat electrònic que identifiqui al signant, ja sigui com a persona o en exercici del seu càrrec, d’acord amb el que es recull al decret de la Presidència de la Diputació de Lleida 4625/2018, de 28 d’octubre, de Política de signatura electrònica de la Diputació de Lleida i dels seus organismes dependents, que es troba publicada en la

seu electrònica de la Diputació de Lleida a l’apartat “Serveis de la seu”.

Els documents que conté el compte justificatiu simplificat són el següents:

1.  Certificació de la realització de l’actuació.

2.  Memòria de realització de l’actuació.

3.  Memòria econòmica, que inclourà els següents aspectes:

a. Cost total de l’actuació.

b. Finançament del projecte, amb indicació dels recursos propis.

c. Relació detallada de totes les factures o documents equivalents amb la valoració i la imputació de costos.

Si les característiques de l'activitat o la inversió objecte de subvenció requereixen la utilització de mitjans propis de el/la beneficiari/ària, els justificants hauran de consistir, com a mínim, en la següent documentació:

a) Memòria i liquidació dels costos propis que s’imputen a l’activitat o inversió objecte de subvenció. En aquesta liquidació s’han de detallar els conceptes següents:

* Costos directes: mà d’obra (sous i Seguretat Social). subministraments. compres de primeres matèries. Amortitzacions d’immobilitzat, etc.
* Costos indirectes: despeses generals de la inversió o de l’activitat. Mà d’obra indirecta, etc.

b) La valoració i la imputació dels costos s’ha de fer atenent a les normes del pla general de comptabilitat generalment acceptats, amb la corresponent periodificació dels costos, mitjançant una relació de la despesa imputada com a mitjans propis.

Els documents acreditatius de l’execució de l’actuació hauran de tenir una data d’expedició compresa entre l’1 de juny de 2025 i el 31 de desembre del 2026.

L'IVA dels justificants quedarà exclòs de la subvenció si el beneficiari no és un consumidor final i se'l pot deduir. Aquesta casuística ha de constar en la memòria econòmica presentada.

# Article 25. Acreditació de la contractació de l’actuació

En els casos en que el pressupost de l’actuació sigui superior a les quanties establertes per la Llei 9/2017, de 8 de novembre, de Contractes del Sector Públic, per al contracte menor, el beneficiari haurà d’acreditar documentalment que abans de contractar l’obra, la prestació dels servei o el lliurament del be, ha sol·licitat com a mínim tres ofertes de diferents/es proveïdors/res.

S’exceptuen de l’obligació indicada els casos en que, per les especials característiques de les despeses subvencionables, no existeixin en el mercat entitats suficients per atendre aquest requeriment o que la despesa s’hagi efectuat abans de l’atorgament de la subvenció.

Si l’elecció no s’ha fet a l’oferta econòmica més avantatjosa caldrà motivar-ho amb una memòria justificativa.

L’acreditació de la contractació es farà efectiva mitjançant model de certificació que trobareu a la pàgina web de l’IEI.

# Article 26. Obligació de publicitat

Els beneficiaris hauran de donar la publicitat adequada del caràcter públic del finançament de la subvenció, d’acord amb l’obligació establerta per l’article 18.4 de la Llei 38/2003, de 17 de novembre, General de Subvencions.

En les actuacions subvencionades caldrà donar publicitat dels logos i de la difusió de la col·laboració de l’IEI i la Diputació de Lleida en els termes que estableix la Guia de Comunicació per als beneficiaris dels Ajuts de la Diputació de Lleida i el Manual del Programa d’Identificació Visual de la Diputació de Lleida amb les corresponents normes d’aplicació, publicats a la pàgina web de la Diputació de Lleida, en el seu [apartat d’Identitat Visual](http://www.diputaciolleida.cat/l-diputacio/identitat-visual/).

A l’obligació d’acreditació de publicitat se li donarà compliment en el moment de presentar la justificació de l’actuació subvencionada mitjançant la presentació del document de “Declaració responsable de la publicitat”, segons model facilitat per l’IEI de la Diputació de Lleida, juntament amb la prova documental que doni fe del compliment d’aquest compromís.

# Article 27. Comprovació i pagament

El cost de l’actuació que es justifiqui podrà ser objecte de comprovació amb relació a la seva execució material i la valoració econòmica. A aquest efecte s’utilitzaran els preus mitjans de mercat, informes dels tècnics de l’IEI o qualsevol altre mitjà de prova que sigui admès en dret.

En els supòsits d’obres contractades i executades per delegació o encàrrec de gestió per part del beneficiari a altres administracions es podrà fer el pagament a l’administració contractant sempre que prèviament s’hagi obtingut l’autorització de l’IEI.

El pagament de la subvenció s’ordena de la manera següent:

1. El 95 % de l’import de la subvenció atorgada es tramita en concepte de bestreta, per a la qual no s’exigeixen garanties, prèvia petició per part del beneficiari adjuntant, degudament complimentat, el model de certificació de l’adjudicació de l’actuació subvencionada emès pel secretari/interventor de l’ens, que trobareu a la pàgina web de l’IEI.

El beneficiari també haurà de presentar la declaració responsable de que es troba al corrent de les seves obligacions amb l’Agència Tributària, la Seguretat Social, la Diputació i els seus organismes autònoms.

1. El pagament del 5 % restant es tramita quan l’actuació objecte de l’ajut ha estat degudament justificat i s’ha acomplert la finalitat que en va motivar la concessió.

S’exonera l’aplicació del règim de garanties atenent al tipus de beneficiari de la subvenció, definit en l’article 6.

Amb caràcter previ al reconeixement de l’obligació de cadascun dels pagaments, l’òrgan instructor comprovarà que el beneficiari es troba al corrent de les seves obligacions amb l’Agència Tributària, la Seguretat Social, la Diputació i els seus organismes autònoms.

Les despeses de les diferents actuacions s’entendran executades amb la tramesa dels documents acreditatius. L’IEI, en l’exercici de les facultats de comprovació i de control financer, podrà requerir la justificació per part del beneficiari del pagament a tercers de les despeses de l’actuació.

# Article 28. Modificació de les subvencions

Els beneficiaris no poden sol·licitar un canvi en l’objecte, les condicions i la finalitat de la subvenció atorgada una vegada s’hagi aprovat la resolució corresponent.

# Article 29. Invalidesa, revocació i reintegrament

L’IEI podrà revocar, total o parcialment, una subvenció atorgada amb l’obligació per part del beneficiari de retornar l’import rebut i de pagar l’interès de demora corresponent, en els supòsits següents:

1. Supòsits previstos en l’article 37 de la Llei 38/2003, de 17 de novembre, general de subvencions.
2. Incompliment d’altres obligacions que preveuen aquesta convocatòria i bases específiques.
3. Altres supòsits que preveu la normativa reguladora de subvencions.

Tanmateix, el beneficiari té la possibilitat de renunciar a la subvenció presentant el model que es troba a de l’IEI (<https://www.iei.cat> ). La renúncia serà aprovada mitjançant decret de Presidència de l’IEI.

El centre gestor de l’IEI ha de tramitar, si escau, els expedients d’invalidesa, revocació i reintegrament de les subvencions concedides. El Consell Rector de l’IEI és l’òrgan competent per adoptar els corresponents acords definitius d’aquests expedients.

# Article 30. Protecció de dades personals

L’Institut d’Estudis Ilerdencs de la Diputació de Lleida és responsable del tractament de les dades personals aportades pel sol·licitant, d’acord amb el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades) i la Llei orgànica 3/2018, de 5 de desembre, de protecció de dades personals i garantia dels drets digitals. En el seu compliment s’informa als interessats del següent:

1. Responsable del tractament: Diputació de Lleida, amb domicili al carrer del Carme, 26, 25007 de Lleida, telèfon 973249200 i correu electrònic: fpiei@diputaciolleida.cat
2. Delegat de protecció de dades: dpd@diputaciolleida.cat
3. Finalitat del tractament: les dades subministrades es destinen únicament a garantir el compliment d’allò establert en la legislació general de subvencions: gestió, control, seguiment i justificació i pagament dels expedients de subvencions atorgades per l´Institut d’Estudis Ilerdencs. També es destinaran per donar compliment al que estableix la Llei 19/2014, de 29 de desembre, de transparència, accés a la informació pública i bon govern.
4. Base jurídica del tractament: l´article 6.1.c sobre el tractament necessari per al compliment d´una obligació legal aplicable al responsable del tractament del Reglament (UE) 2016/679 del Parlament Europeu i del Consell, de 27 d'abril de 2016; La Llei 38/2003, de 17 de novembre, general de subvencions; i la Llei 19/2014, de 29 de desembre, de transparència, accés a la informació pública i bon govern.
5. Procedència: els ajuntaments i les entitats locals menors de les comarques lleidatanes que sol·licitin i/o siguin destinataris de les subvencions.
6. Categories de dades personals: dades identificatives (noms, cognoms, DNI/NIF, adreça postal i electrònica, telèfon i signatura); dades de característiques personals; dades de circumstàncies socials; dades acadèmiques professionals; dades laborals; dades econòmiques, financeres i d´assegurances.
7. Cessions de dades: les dades subministrades podran ser cedides en els casos següents:
8. A la resta de sol·licitants o els seus representants legals, quan així ho reclamin al plantejar reclamacions o interposició de recursos contra l’acte d’adjudicació.
9. Als membres de la corporació que ho sol·licitin; als jutjats i tribunals, per als efectes de resolució dels recursos judicials que es pugin interposar; al Ministeri fiscal, al Síndic de Greuges i al Síndic de Comptes, en tant que sigui necessari per a l’exercici de les seves funcions.
10. A les persones que ho demanin acollint-se al que disposa la Llei 19/2014, de 29 de desembre, de transparència, accés a la informació pública i bon govern.
11. A l’Agencia Estatal d´Administració Tributària, a la Tresoreria General de la Seguretat Social, a l’Organisme Autònom de Gestió i Recaptació de Tributs Locals per tal d’acreditar estar al corrent en el compliment de les seves obligacions.
12. A la Base de Dades Nacional de Subvencions, en tant que Sistema Nacional d’Informació de Subvencions.
13. Al Butlletí Oficial de la Província de Lleida i al Web corporatiu, a la Seu Electrònica i al Portal de Transparència de l’Institut d’Estudis Ilerdencs de la Diputació de Lleida.
14. No hi ha previstes transferències internacionals de les dades.
15. Mesures de seguretat: l’Institut d’Estudis Ilerdencs ha adoptat les mesures tècniques necessàries per mantenir el nivell de seguretat requerit, segons la naturalesa de les dades personals tractades i les circumstàncies del tractament, amb l’objectiu d’evitar-ne l’alteració, la pèrdua, el tractament o l’accés no autoritzat tant com es pugui i sempre segons l’estat de la tècnica.
16. Termini de conservació de les dades: les dades es conservaran durant el temps necessari per a acomplir amb la finalitat per a la que es van obtenir, en l’exercici de les funcions i competències del responsable i, en tot cas, durant les terminis necessaris per determinar les possibles responsabilitats que es puguin derivar.

La documentació que suporta les dades subministrades es conservarà en els arxius de la Diputació de Lleida de forma indefinida, per als únics efectes de la seva conservació conforme a allò disposat en la legislació sobre arxius del sector públic i en la legislació sobre patrimoni documental cultural.

1. Drets: la persona usuària podrà en tot moment exercitar els drets d'accés a les seves dades, així com també a la seva rectificació. També podrà demanar l’oposició, limitació del tractament, la portabilitat de les dades i la supressió mitjançant sol·licitud escrita al correu electrònic del responsable del tractament de dades fpiei@diputaciólleida.cat o del Delegat de Protecció de dades personals dpd@diputaciolleida.cat.
2. Efectes: la falta de subministrament, per part del sol·licitant, de les dades personals requerides, al constituir un requisit legal, donarà lloc a la seva exclusió del procediment. Així mateix pot presentar una reclamació davant l'Autoritat Catalana de Protecció de Dades a través de la seva seu electrònica a [www.apd.cat](http://www.apd.cat)

# Article 31. Mitjà de publicitat

La convocatòria-bases es publicarà al Butlletí Oficial de la Província de Lleida en forma d’extracte, a través de la Base de Dades Nacional de Subvencions, que publicarà el seu

text íntegre al Sistema Nacional de Publicitat de Subvencions, d’acord amb el que estableix l’article 20.8 de la Llei 38/2003, de 17 de novembre, general de subvencions i

al tauler d’anuncis de la seu electrònica de la Diputació de Lleida.

Així mateix, es disposa publicar aquestes bases-convocatòria al portal de Transparència de la Diputació de Lleida, en compliment del que es disposa a l’article 8.1. g) de la Llei 19/2014, de 29 de desembre, de transparència, accés a la informació pública i bon govern, així com en la pàgina web de l’IEI.

# Article 32. Règim jurídic i de recursos

La normativa jurídica d’aplicació és:

• Llei 7/1985, de 2 d’abril, reguladora de les Bases del Règim Local.

• Llei 38/2003, de 17 de novembre, general de subvencions.

• Reial Decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions. («BOE» 176, de 25-7-2006.)

• Bases generals reguladores de l’atorgament de subvencions de la Diputació de Lleida i els seus organismes autònoms aprovades per acord de Ple de data 19 de maig de 2022. (BOP número 159 de 19 d’agost de 2022).

• Bases d’Execució del Pressupost, aprovades juntament amb el Pressupost General per al 2024; que van quedar definitivament aprovades, en haver-se resolt per part del Ple mitjançant sessió plenària de 27 de desembre de 2023.

• Estatus de l’Organisme Autònom Institut d’Estudis Ilerdencs de la Diputació de Lleida, aprovats pel Ple de la Diputació de Lleida de 26 de gener de 2023 (BOP núm. 99, de 23 de maig de 2023).

Contra l’acord de concessió, que posa fi a la via administrativa, es podrà interposar recurs contenciós administratiu davant del Jutjat del Contenciós administratiu de la ciutat de Lleida, en el termini de dos mesos a comptar des del dia següent a la recepció d’aquesta notificació, d’acord amb els articles 8.1,25.1 i 46.1 de la Llei 29/1998, reguladora de la jurisdicció contenciosa administrativa.

Alternativament i de forma potestativa, es pot interposar recurs de reposició davant el mateix òrgan que l’ha dictat, en el termini d’un mes a comptar des del dia següent al de la recepció d’aquesta notificació, d’acord amb el que estableix l’article 124 de la Llei 39/2015 d’1 d’octubre, del procediment administratiu comú de les administracions públiques.

**ANNEX. EXTRACTE CONVOCATÒRIA**

**Extracte de l’Acord del Consell Rector de l’Institut d’Estudis Ilerdencs de la Diputació de Lleida, núm. X/24, de XX d’XXXX de 2024, pel que es convoquen les subvencions per a la restauració i remodelació del patrimoni cultural pel període juny 2025 – desembre 2026.**

BDNS (\_\_\_\_\_) :

De conformitat amb allò previst en els articles 17.3 b i 20.8.a de la Llei 38/2003, de 17 de novembre, General de subvencions, es publica l’extracte de les bases-convocatòria. El text complet es pot consultar en la Base de Dades Nacional de Subvencions (<http://www.pap.minhap.gob.es/bdnstrans>).

**Primer. Beneficiaris**

Podran sol·licitar subvencions:

* + 1. Els ajuntaments i els seus organismes autònoms i altres institucions públiques del territori de les comarques de Lleida.
		2. Les entitats locals menors del territori de les comarques de Lleida.

Els beneficiaris sol·licitants han de ser propietaris, titulars d'altres drets reals, o posseïdores d'un bé cultural moble o d'un bé immoble del patrimoni cultural català en què s'integrin els elements arqueològics i artístics objecte de la sol·licitud, i que es proposi per a una actuació de conservació-restauració.

En cas que els beneficiaris no siguin propietaris, han de disposar del document que acrediti l'autorització de la propietat del bé per dur a terme l'actuació, si és preceptiva d'acord amb la normativa aplicable.

No podran ser beneficiàries d’aquesta línia de subvencions les institucions amb les quals existeixi un conveni específic que regula aquesta matèria.

Segon. Objecte

L’objecte d’aquesta convocatòria i bases és regular la concessió de la línia de subvencions a ens locals, destinades a la restauració i remodelació de béns mobles i immobles del patrimoni cultural de les terres de Lleida.

Són objecte de subvenció els béns de titularitat pública o privada, si bé en aquest darrer cas caldrà que hi hagi un conveni o acord de cessió d’ús a un ens públic i que estiguin afectats a l'ús general o al servei públic, així com aquells als quals una llei atorga expressament el caràcter demanial.

La finalitat de la línia és la preservació del patrimoni cultural de les terres de Lleida, ajudant als ens locals a protegir-lo de la degradació per tal que aquests béns mobles i immobles estiguin disponibles per a futures generacions.

Tercer. Règim d’atorgament

Concurrència competitiva. El procediment de concessió d’aquestes és el de concurrència competitiva i convocatòria pública que ha d’aprovar el Consell Rector de l’Institut d’Estudis Ilerdencs. Les subvencions es concedeixen mitjançant la comparació de les sol·licituds que es presentin en el període fixat en la convocatòria-bases i establint-ne una prelació d’acord amb els criteris establerts en aquesta convocatòria-bases.

Quart. Normativa reguladora

1. El Ple de la Corporació, en sessió ordinària celebrada el dia 19 de maig de 2022, va aprovar inicialment la modificació de les Bases generals reguladores de l’atorgament de subvencions de la Diputació de Lleida i dels seus organismes autònoms reformant les Bases aprovades pel Ple de 15 d’octubre de 2020, als efectes d’incorporar la possibilitat de poder tramitar una convocatòria-bases conjuntament, sempre que aquestes bases no tinguin la vocació de incorporar-se a la normativa pròpia de la Diputació de Lleida , sinó que tinguin una aplicació temporal limitada i tinguin com a objecte concretar el marc normatiu aplicable a un procediment concret de concessió d´una subvenció.

Aquestes Bases es van aprovar definitivament i es va deixar constància mitjançant la seva publicació al BOP número 159 de 19 d’agost de 2022.

1. La present convocatòria incorpora les bases que contenen les regulacions particulars del procediment de concessió, d’acord amb la possibilitat prevista a l’article 23.2.a) LGS.

**Cinquè. Crèdit pressupostari i quantia de les subvencions**

L’import total de la convocatòria és de 2.500.000 €, amb càrrec a les aplicacions pressupostàries 2024 070 336 7620002– Subv. Ajunt. Inver. Rest. i remodel. Patrimoni Cultural i 2024 070 336 7680002 - Subv. EMD inver. rest. i remodel. patrimoni cultural, del Pressupost de l’Institut d’Estudis Ilerdencs de la Diputació de Lleida per a l’any 2024.

Es distribuirà de la següent manera:

|  |  |  |
| --- | --- | --- |
| **Anualitat Pressupost** | **Aplicació Pressupostària** | **Import** |
| 2024 | 070 336 7620002 - Subv. Ajunt. Inver. Rest. i remodel. Patrimoni Cultural | 2.250.000 € |
| 2024 | 070 336 7680002 - Subv. EMD inver. rest. i remodel. patrimoni cultural | 250.000 € |
|  | **TOTAL PRESSUPOST ANY 2024** | **2.500.000 €** |

La concessió de les subvencions quedarà condicionada a l’existència de crèdit adequat

i suficient en el moment de la resolució de la concessió.

**Sisè. Termini de presentació de sol·licituds**

El termini de presentació de sol·licituds serà de 25 dies naturals, a comptar de l’endemà de la publicació de l’extracte de la convocatòria-bases al *Butlletí Oficial de la Província de Lleida*. S’estableix que el termini de presentació del formulari de sol·licitud, junt amb els annexos corresponents, comença a les 9.00 hores del primer dia d’inici de termini i finalitza a les 13.00 hores de l’últim dia de termini.

En el supòsit d'interrupció per circumstàncies accidentals del funcionament de la Seu, i

sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, indicant-li els registres presencials on es pot presentar la documentació alternativament i informant dels efectes d'aquesta interrupció del funcionament en el còmput dels terminis. A més, si escau per raó de la matèria, se li ha de proporcionar un accés directe a les subseus electròniques corresponents. No obstant, quan no sigui tècnicament possible que la persona usuària accedeixi a visualitzar el missatge esmentat i es tracti de tràmits que s'han de fer obligatòriament per mitjans telemàtics, si es produeix una interrupció no planificada en el funcionament dels sistemes electrònics durant l'últim dia establert per a la realització del tràmit corresponent, aquest es podrà dur a terme durant els tres dies hàbils consecutius.

**Setè. Altres dades**

1. **Àmbit temporal.** Les actuacions per les quals s’hagi obtingut subvenció s’executaran entre l’1 de juny de 2025 i el 31 de desembre de 2026.
2. **Despeses subvencionables.** Es consideren subvencionables les despeses següents:

Les obres de remodelació, restauració, rehabilitació, reforma, millora, adequació, conservació i consolidació de béns culturals mobles i del patrimoni documental i bibliogràfic, així com també de béns immobles del patrimoni cultural o conjunts històrics que tinguin un interès històric i artístic, paleontològic i arqueològic, arquitectònic i/o industrial.

1. **Forma i lloc de presentació de sol·licituds.** La sol·licitud de subvenció es farà per mitjà de formulari adreçat a la Presidència de l’Institut d'Estudis Ilerdencs (IEI) de la Diputació de Lleida, d’acord amb el model que es troba dins el Catàleg de tràmits de la Seu electrònica de l’IEI (<https://convocatoriarestauracioiei.diputaciolleida.cat/>) , que haurà de ser emplenat electrònicament.

Aquest formulari de sol·licitud i la documentació que s’hi hagi d’adjuntar s’haurà de presentar a través del Catàleg de tràmits de la Seu Electrònica de l’IEI al següent enllaç: (<https://convocatoriarestauracioiei.diputaciolleida.cat/>).

Els documents que acompanyaran a la sol·licitud s’incorporaran a una única tramesa. Tots els documents que requereixin signatura hauran d’incorporar una signatura electrònica generada a partir d’un certificat electrònic que identifiqui al signant, ja sigui com a persona o en exercici del seu càrrec, d’acord amb el que es recull en el [decret de la Presidència de la Diputació de Lleida 4625/2018, de 29 d’octubre, de Política de signatura electrònica de la Diputació de Lleida i dels seus organismes dependents](https://seuelectronica.diputaciolleida.cat/documentPublic/download/915).

(<https://seuelectronica.diputaciolleida.cat/normativamilloradaanuncipublic/categories>).

1. **Instrucció de l’expedient.** L'ordenació i instrucció dels expedients es durà a terme per part del Servei de Gestió Econòmica-Administrativa de l’IEI, que serà l’òrgan instructor. Una comissió valorarà les sol·licituds i elaborarà un acta on es concretarà el resultat de l’avaluació efectuada que haurà d’expressar la llista de beneficiaris proposats per a l’atorgament de la subvenció, la seva valoració i la quantia, així com la relació dels sol·licitants exclosos, amb indicació de la causa d’exclusió. L’òrgan instructor, a la vista de l’expedient i de l’acta/informe de la Comissió de valoració, formularà la proposta de resolució de concessió de la convocatòria de les subvencions, degudament motivada que elevarà a l’òrgan concedent. El Consell Rector de l’IEI és l’òrgan competent per resoldre el procediment d’atorgament de subvencions.
2. **Criteris de valoració de les sol·licituds.** Es determinen en l’article 15 de la Convocatòria i Bases per a la concessió de subvencions en règim de concurrència competitiva per a la concessió de subvencions a la restauració i remodelació del patrimoni cultural pel període de l’1 de juny de 2025 fins al 31 de desembre de 2026.
3. **Termini de resolució i notificació.** El termini màxim per a resoldre i notificar la resolució del procediment d’atorgament serà de sis mesos a comptar des de la data d’acabament del termini de presentació de les sol·licituds. La resolució es notificarà de manera individualitzada a tots els beneficiaris i també als peticionaris la sol·licitud dels quals s’hagi denegat. El venciment del termini abans indicat, sense que s’hagi dictat ni notificat una resolució expressa, produirà efectes desestimatoris de la sol·licitud d’atorgament de la subvenció.
4. **Publicació dels acords de concessió de les subvencions.** Les subvencions atorgades en la convocatòria es comunicaran a la Base de Dades Nacional de Subvencions com a Sistema Nacional de Publicitat de Subvencions, donant compliment al principi de publicitat que esta previst als articles 18 i 20 de la Llei 38/2003, de 17 de novembre, General de Subvencions i l’article 4 de la Resolució, de 10 desembre de 2015, de la Intervenció General de l’Estat, per la qual es regula el procés de registre i publicació de les convocatòries de subvencions i ajudes al Sistema Nacional de Publicitat de Subvencions.

Així mateix, es donarà publicitat de les subvencions atorgades al Portal de Transparència de la Diputació de Lleida, a la seu electrònica i/o a la pàgina web de l’IEI, en els termes previstos a la Llei 19/2014, de 29 de desembre, de transparència, accés a la informació pública i bon govern.

La concurrència als processos de concessió de subvencions implicarà l’autorització tàcita de consentiment inequívoc al tractament de dades de caràcter personal i a la seva publicació, en els termes establerts a la legislació vigent sobre protecció de dades de caràcter personal.

1. **Justificació de l’execució de l’actuació: documentació i termini.** Per a la justificació de cada actuació subvencionada, caldrà presentar la documentació que es determina a l’article 24 de la convocatòria i bases. L’acreditació de l’obligació de publicitat d’acord amb l’article 26. La justificació de la realització de l’actuació, com determina l’article 22 de les bases-convocatòria, es podrà formalitzar des de l’acabament de l’actuació subvencionada i fins al 31/03/2027.
2. **Mitjà de publicitat.** Publicació de la convocatòria en el Butlletí Oficial de la Província de Lleida en forma d’extracte, a través de la Base de Dades Nacional de Subvencions (BDNS).

Lleida, a la data de la signatura electrònica

La Cap de servei de l’Àrea de Gestió Econòmica Administrativa de l’IEI